钦定古今图书集成/明伦汇编/交谊典/第038卷 > 邵二泉集 > 《士相见礼说》
## 钦定古今图书集成/明伦汇编/交谊典/第038卷 > 邵二泉集 > 《士相见礼说》

或曰：“士相见，古之常礼也。今之士亦孰不相见？礼非
难知也。子习诸生于礼，而以是先焉，有说乎？”曰：“有。人
莫贵于士，士之相见，非夫人之相见也。故先王制礼，
重相见，所以重士也。苟士之相见，犹人之相见，则非
士矣，又何礼之有焉？盖古之士，其相见也，为谋道也，
为谋义也，而非为夫利与势也。故曰：‘非夫人之相见’”，
是以不敢轻也，而礼生焉。致之以辞，达志也；重之以
介道诚也；称之以贽将，敬也。诚敬著而后志通。宾请
主人，让至于再三焉，不敢惮烦，岂故崇是虚文也哉？
合之不苟，则所谋者必臧，谨于始而可以占终也。今
士之相见，所谋者何为乎为？古人之谋者百一，反是
焉者什且九矣。辞，达志也，而或以饰介。道诚也，而或
以说贽。将敬也，而或以货。率然而面，一言即合，未几
背之，不以为愧。此所谓夫人之相见也。古者士之相
见果若是欤？吾之习是于诸生，亦将俾其谨谋而重
合志于古，而今是戒焉尔。或曰：“今之士固有貌乎礼
而心非者矣。子习于外，将以易之，曷若务谋其内之
为愈也？”曰：“务诸内者，圣模贤范，讲明服行，在诸生者
素矣，犹惧其未警也，于是乎有是举。制外养中，固将
赖焉。若貌乎礼而心非者，使其秉彝未亡，能无少变乎？今夫冕而亲迎，所以重婚也；三加而醮且字，所以
重冠也。重之如此，而淫僻狡顽之风尚不免焉。君子
不以是废冠婚者，所以存天下之防也。此吾所以习
是于诸生之意也。”曰：“子之意将有出于是者乎？”曰：“有
哉！三揖而进，其进也难；一辞而退，其退也易。岂惟相
见？事君者亦然。故难进易退，而礼义出焉，天下之事
成焉。习士相见，礼所以教为臣也。”